Predkladacia správa

Dňa 31. júla 2006 vláda SR na svojom zasadnutí uznesením číslo 660/2006 schválila Programové vyhlásenie vlády SR, v ktorom sa zaviazala vypracovať analýzu stavu práv a povinností vyplývajúcich z členstva Slovenskej republiky v Európskej únii s cieľom maximálneho využitia jeho potenciálu. 

Vstupom do EÚ v roku 2004 SR prevzala právne záväzky voči európskym inštitúciám, členským štátom, občanom a tretím krajinám. Súbor práv a povinnosti, ktorý je  vzhľadom na rozsah zmluvnej základne mimoriadne komplexný, vyplýva z primárneho a sekundárneho práva EÚ. SR má právo sa prostredníctvom svojich zástupcov zapájať do mechanizmu rozhodovacích procesov vo všetkých inštitúciách a orgánoch EÚ. Súčasne si SR musí plniť svoje predovšetkým finančné a legislatívne záväzky. Vzhľadom na charakter organizácie je SR okrem právneho poriadku viazaná aj hodnotovým systémom spoločenstva, definovaným prístupovými kodanskými kritériami. 

Predložená informácia analyzuje práva a povinnosti, ktoré boli pre SR identifikované ako kľúčové. 

Materiál bol dňa 2. októbra 2008 schválený vedením MZV SR a dňa 6. októbra 2008 prerokovaný na zasadnutí Ministerskej rady vlády SR pre záležitosti EÚ. Dokument bol konzultovaný s rezortmi v rámci medzirezortných koordinačných štruktúr pre európske záležitosti. Vzhľadom na jeho informatívny charakter nepodlieha formálnemu medzirezortnému pripomienkovému konaniu.